**תקנון**

1. **שם העמותה:** **מנת"ה– האירגון הישראלי למנתחי התנהגות מוסמכים (ע"ר)** (להלן בתקנון זה תיקרא העמותה: "האירגון").
2. **אי החלת התקנון המצוי:** החל מיום 27.315, התקנון המצוי בתוספת לחוק העמותות תש"מ-1980 לא יחול על האירגון.
3. כותרות תקנון זה נועדו לשם הנוחות בלבד, ולא ישמשו לצורכי פרשנות.
4. **מטרות הארגון:**
	1. קידום התחום – ניתוח התנהגות יישומי (ABA) - בישראל.
	2. קידום הכרת המקצוע "ניתוח התנהגות" במוסדות המוכרים בישראל.
	3. תרומה להדגשת הייחוד של ניתוח התנהגות יישומי כמקצוע טיפולי.
	4. הקמת מערך אתי, מקצועי ותומך, למנתחי התנהגות.
	5. פיקוח על תרומה טיפולית ברמה מקצועית גבוהה בתחום ניתוח ההתנהגות.
	6. הקמת מערך הסמכה ישראלי, המותאם למציאות הישראלית, ואשר יעלה בקנה אחד עם מערך ההסמכה של הלשכה לרישוי מנתחי התנהגות- BACB - Behavior Analyst Certification Board, Inc (להלן: "BACB" - (ראה גם בכתובת: <http://www.bacb.com>), אשר נוסד בשנת 1998 והוא המוסד המוביל כיום בעולם בהכשרה, בהסמכה ובפיקוח על מנתחי התנהגות. ה – BACB הוא גם הקובע כיום את הקריטריונים הבינלאומיים המחמירים לצורך קבלת רשיון לעסוק בניתוח התנהגות.
5. **סמכויות הארגון:**

הארגון מוסמך לעשות כל פעולה, דבר ומעשה הקשורים במטרותיו, כולן או חלקן, או העשויים לסייע בהשגתן, כולן או חלקן, או לקדם אותן, כולן או חלקן, או להיות לתועלת למטרות הארגון, כולן או חלקן, לרבות להתקשר בחוזים, להופיע במשפט ובכל מו"מ משפטי, הן כתובע והן כנתבע, ולרכוש נכסים אשר ישרתו את הארגון ו/או את מימוש מטרותיו.

1. **פעילות הארגון:**
	1. מאז הקמתו, שוקד האירגון על הרמה המקצועית, המדעית ועל שמירת האתיקה המקצועית של ציבור מנתחי ההתנהגות במדינת ישראל, האירגון עורך השתלמויות מקצועיות , אספות וכנסים מדעיים, משתתף בקונגרסים מדעיים, יוצר קשר עם מוסדות ואנשי מדע בחו"ל ועוד כיוצ"ב.
	2. האירגון פועל לקידום תנאי העבודה של מנתחי ההתנהגות, במוסדות ציבוריים ובפרקטיקה הפרטית, ועושה זאת בפעולתו מול גורמי ממשל וחוק ומול מוסדות וארגונים.
	3. האירגון פועל לסיוע למנתחי ההתנהגות בשמירת כשירותם וקיום חובותיהם בתחום שימור הידע והמשך והשתלמויות.
	4. האירגון מפרסם קוד אתי להתנהגות מקצועית אחראית של מנתחי ההתנהגות החברים בארגון, אשר מחייב את החברים, ושמירה עליו מהווה חלק בלתי נפרד מהתנאים לחברותם בארגון.
2. **חברות בארגון:**
	1. חבר מן המניין בארגון יכול להיות כל אחד מאלו:
		1. בוגר/ת תוכנית הסמכה לניתוח התנהגות המאושרת על ידי ה ABAI.
		2. בוגר/ת תוכנית הסמכה לניתוח התנהגות שסיים את לימודיו לפני שנת 2002.
		3. בעל תואר שני בניתוח התנהגות.
		4. בעל תואר שלישי, שעבודת הדוקטורט שהגיש הינה בתחום ניתוח התנהגות.
	2. אדם לא יתקבל לחברות בארגון אם מתקיים בו אחד מהתנאים הבאים:
		1. התנהגותו נוגדת את כללי האתיקה המקצועית שנקבעו ופורסמו על ידי הארגון, בתקנון ובכלל.
		2. הורשע בעבירה פלילית שיש עמה קלון.
3. **חברות כבוד בארגון:**

כחבר כבוד של האירגון ייבחר כל מי שהאירגון מכיר בפעולותיו החשובות לקידום ניתוח התנהגות יישומי, ואשר האירגון מוצא אותו ראוי להתכבד בתואר זה. על חברי הכבוד להיבחר פה אחד באסיפה הכללית. חברים אלה מוזמנים להשתתף בכל פעולות האירגון.

1. **עמיתי הארגון:**
	1. עמית בארגון יכול להיות מי שהוא סטודנט/ית הלומד/ת בתוכנית הסמכה לניתוח התנהגות המאושרת על ידי ה ABAI.
	2. לא יתקבל כעמית בארגון סטודנט שהורשע בעבירה פלילית שיש עמה קלון או שהתנהגותו נוגדת את כללי האתיקה המקצועית שנקבעו ופורסמו בתקנון הארגון ובכלל.
2. **זכויות וחובות:**
	1. **חבר ארגון:**
		1. חייב למלא אחר תקנון הארגון, להישמע להחלטות, להוראות ולדרישות הגופים המנהלים של הארגון.
		2. חייב לשלם את דמי החבר כפי שייקבעו מעת לעת על ידי ועד הארגון.
		3. זכאי להשתתף בפעילות הארגון ולהנות משירותיו.
		4. זכאי להשתתף ולהצביע בכל אסיפה כללית, לבחור ולהיבחר לועד הארגון, לועדת הביקורת או לכל גוף שיוקם במסגרת הארגון. בכל הצבעה יהיה לו קול אחד בלבד.
	2. **חבר כבוד ועמית:**
		1. חייב למלא אחר תקנון הארגון, להישמע להחלטות, להוראות ולדרישות הגופים המנהלים של הארגון.
		2. חבר כבוד יהא פטור מתשלום דמי חבר.
	3. חבר כבוד ועמית זכאים להשתתף בכל אסיפה כללית, אך לא להצביע, לבחור ולהיבחר, וכן זכאי להשתתף בפעילות הארגון ולהנות משירותיו, בהתאם לתנאים ולהחלטות ועד הארגון.
	4. אם לא נאמר אחרת במפורש, בכל מקום בתקנון זה בו מופיע המילה "חבר או המילים "חבר ארגון", אין הכוונה ל"חבר כבוד" או ל"עמית".
	5. **הליך קבלת חברים ועמיתים:**
		1. המבקש להתקבל כחבר או כעמית באירגון יגיש לועד הארגון טופס בקשה בלשון זו: "אני (שם, מען, מספר זהות ומספר הסמכה) מבקש להיות חבר/עמית בארגון: מנת"ה – מנתחי התנהגות (ע"ר). מטרות הארגון, תקנונה והקוד האתי שנוסח על-ידה ידועים ומוכרים לי. אם אתקבל כחבר/עמית באירגון, אני מתחייב לקיים את הוראות התקנון, הקוד האתי, ואת החלטות האסיפה הכללית של האירגון.
		2. לטופס הבקשה החתום יש לצרף, לפי העניין: צילום תעודה ו/או מספר הסמכה ו/או אישורים המעידים על לימודיו של המועמד והמלצת חבר הארגון הממליץ לצרפו, למזכיר ועד הארגון.
		3. ההחלטה בדבר קבלת המבקש כחבר/עמית האירגון או אי קבלתו נתונה בידי הועד; סירב הועד לקבל את המבקש, רשאי המבקש לערור על הסירוב בפני האסיפה הכללית הקרובה.
3. **הפסקת חברות/מעמד עמית:**
	1. החברות ו/או מעמד עמית בארגון פוקעים:
		1. עם מות החבר/עמית.
		2. בהוצאתו של החבר/עמית מן הארגון כאמור בסעיף 11.2 להלן.
		3. בפרישת החבר/עמית, אשר תתבצע במתן הודעה בכתב לארגון, בה יודיע על פרישתו. ההודעה תיכנס לתוקף בתום 30 יום ממועד מסירת ההודעה במשרדי הארגון.
		4. בהפסקת תשלום דמי החברות השנתיים לארגון.
		5. פקיעת החברות/מעמד עמית בארגון אינה פוטרת מסילוק התשלומים שהגיעו לארגון מן החבר/עמית בעד התקופה עד לפקיעת חברותו/מעמד העמית שלו.
	2. האסיפה הכללית רשאית, לפי הצעת הועד, להחליט על הוצאת חבר/עמית מן הארגון מאחד הטעמים שלהלן:
		1. החבר/עמית לא שילם לארגון את המגיע לו ממנו.
		2. החבר/עמית לא קיים ו/או חדל לקיים את הוראות התקנון או החלטה של אחד ממוסדות הארגון.
		3. החבר/עמית פעל בניגוד למטרות הארגון.
		4. החבר/עמית פעל בניגוד לכללי האתיקה שנקבעו על ידי הארגון, בתקנון ובככלל.
	3. האסיפה הכללית תורה על הוצאת חבר/עמית מן הארגון אם הורשע בעבירה שיש עמה קלון.
	4. הוצאת חבר/עמית מן הארגון לא תיעשה אלא לאחר שתינתן לחבר/עמית הזדמנות נאותה להשמיע את טענותיו, ובמקרים המנויים בסעיפים 11.2, לאחר שהועד התרה בחבר/עמית ונתן לו זמן סביר לתיקון המעוות.
	5. חבר/עמית אשר הוצא מן האירגון רשאי לפנות אל הוועד בבקשה להתקבל אליו בחזרה. חבר/עמית אשר הוצא מהאירגון בעקבות עבירה אתית אשר בוררה על ידי ה – BACB, לא יתקבל בחזרה לאירגון ללא אישור מפורש מאת ה - BACB .
4. **מסירת הודעות לחבר/עמית:**

הזמנה, דרישה, התראה והודעה אחרת של האירגון לחבר/עמית ימסרו לו בכתב, במסירה אישית או בשליחה בדואר רגיל אל מענו הרשום בפנקס החברים/עמיתים, או באמצעות הדואר האלקטרוני הרשום בפנקס החברים/עמיתים.

1. **מוסדות הארגון:**
	1. **מוסדות הארגון הם:**
		1. האסיפה הכללית.
		2. ועד הארגון.
		3. ועדת ביקורת.
2. **כינוס האסיפה הכללית**
	1. האסיפה הכללית תכונס:
		1. על ידי ועד הארגון פעם בשנה, בסמוך למועד שבו חלה החובה להגיש לרשם העמותות את פרוטוקול החלטת האסיפה הכללית לאשר את הדו"ח הכספי והמילולי שהובא בפניה, וכן מעת לעת על פי החלטת הועד.
		2. על פי דרישה בכתב של וועדת הביקורת.
		3. על פי דרישה בכתב של עשירית מכלל חברי הארגון.
	2. מועד ומקום ההתכנסות ייקבעו על ידי ועד הארגון.
	3. כינוס האסיפה הכללית יבוצע על ידי הודעה שתישלח, בהתאם לשיקול דעת ועד הארגון, בדואר לכל חבר ועמית לפי כתובת החבר/עמית הרשומה בארגון, או על ידי משלוח הודעה לכתובת הדואר האלקטרוני של החבר/עמית הרשומה בארגון, לפחות עשרה יום מראש. ההודעה תציין יום, שעה, מקום וסדר יום האסיפה.
	4. במשלוח הודעות בדואר או בדואר אלקטרוני לחברי/עמיתי הארגון כאמור לעיל, לא יהיה באי קבלת ההודעה בידי חבר/עמית כדי לפגוע בתוקף ההחלטות שנתקבלו באסיפה ו/או לפסול את ההליכים שנתקיימו בה.
	5. יו"ר הארגון יהיה יו"ר האסיפה הכללית אשר ינהל את האסיפה, ואולם, יכולים חברי הארגון משתתפי האסיפה בהצבעה גלויה וברוב קולות להחליט להטיל את ניהול האסיפה, אם בכלל ואם לענין מסוים, על חבר ארגון אחר.
	6. יו"ר האסיפה ימנה מזכיר לאסיפה.
	7. באסיפה הכללית השנתית יושמעו דינים וחשבונות על פעולות הועד בשנה החולפת, של ועדת הביקורת, של רואה חשבון ו/או יועץ מס של הארגון, אשר ימסור דו"ח כספי בגין השנה החולפת, ידונו בהם ויוחלט על אישורם או אי אישורם. האסיפה הכללית תבחר את ועד הארגון ואת ועדת הביקורת של הארגון, בהתאם למפורט בתקנון זה להלן.
	8. האסיפה הכללית תהיה מוסמכת לתקן תקנון זה.
3. **מנין חוקי והצבעות**:
	1. מנין חוקי באסיפה הכללית יחשב אם יהיו נוכחים בה לפחות רבע (25%) מחברי הארגון. היה מנין זה נוכח בפתיחת האסיפה, ניתן להמשיך בדיונים ולקבל החלטות אף אם פחת מספר הנוכחים.
	2. לא נתכנס המניין האמור תוך שעה מהזמן הנקוב בהזמנה, יראו את האסיפה כנדחית, ללא צורך בהזמנה נוספת, בשבוע ימים לאותה שעה ולאותו מקום, ובאסיפה נדחית זו יהיו חברי הארגון הנוכחים רשאים לדון ולהחליט, יהיה מספרם אשר יהיה.
	3. ההצבעה באסיפה הכללית תתבצע בהרמת יד, אלא אם יוחלט בה ברוב קולות לערוך הצבעה חשאית.
	4. זכות כל חבר יהיה לקול אחד. ההחלטות באסיפה תתקבלנה ברוב קולות רגיל של חברי הארגון המצביעים בה בעצמם. היה והיו הקולות שקולים, יכריע קולו של יו"ר האסיפה הכללית.
	5. ההצבעה באסיפה הכללית הינה אישית. לא תתקבל הצבעה על פי ובאמצעות יפוי כח.
	6. במקרה הצורך, ועל-פי שיקול דעת ועד הארגון, יכולות להתקבל מעת לעת החלטות האסיפה הכללית גם ע"י שימוש בדואר האלקטרוני, ובלבד שלא יהיה בהחלטות שיתקבלו כך כדי לייתר קיומה וכינוסה של אסיפה כללית שנתית או החלטות לפי סעיפים 11, 36 ו – 43א לחוק העמותות, תש"ם – 1980. כמו כן יהיו הצבעות באמצעות הדואר האלקטרוני בבחינת "כתב הצבעה", ויכללו את שם החבר, תאריך ועמדתו לגבי כל עניין שעל סדר היום. הצבעות באמצעות הדואר האלקטרוני יהיו אף כפופות להוראות תקנון זה, לרבות בעניין מניין חוקי, זימון והודעה מראש וכתיבת פרוטוקול, וכי כל הליך הדיון וקבלת ההחלטות יהיה גלוי לכל המשתתפים.
4. **פרוטוקול:**

מזכיר האסיפה הכללית ינהל פרוטוקול של האסיפה, או ימנה חבר ועד אחר לנהל הפרוטוקול במקומו. הפרוטוקול ייחתם על ידי המזכיר ועל ידי יושב ראש האסיפה.

1. **ועד הארגון:**
	1. מספר חברי ועד הארגון לא יפחת מתשעה חברים ולא יעלה על שלושה עשר חברים, אשר ייבחרו על-ידי ומתוך חברי הארגון באסיפה הכללית, ובלבד שמספר חברי הועד לא יהיה מספר זוגי.
	2. כחבר ועד יוכל להיבחר כל חבר בארגון. ועד הארגון יחליט בכל השאלות הנוגעות למדיניות הארגון ואופן פעולתה בהתאם למטרותיה. החלטות הועד מחייבות את כל חברי הארגון.
	3. חבר ועד לא יכהן בעת ובעונה אחת גם כחבר ועדת הביקורת.
	4. מועד בחירת הועד יהיה באסיפה הכללית השנתית הרגילה הראשונה שתכונס בסמוך למועד שבו חלה החובה להגיש לרשם העמותות את פרוטוקול החלטת האסיפה הכללית לאשר את הדו"ח הכספי והמילולי שהובא בפניה, ואשר יחול לאחר תום שתי שנות כהונה מלאות של הועד.
	5. למרות האמור בסעיף 17.4 רשאית האסיפה הכללית להאריך את כהונת הועד לתקופה שלא תעלה על שנה, אם קיימות נסיבות מיוחדות אשר מחייבות זאת.
	6. פעילות ועד הארגון תנוהל גם באמצעות ועדות שימנה הועד לפעילות בתחומים שונים. כל חבר ועד יהא חייב לקחת חלק פעיל באחת או יותר מועדות הארגון, בהתאם להחלטות הועד. אם וככל שהרכב ועדה לא יכלול חברי ועד בלבד, תהא ועדה שכזו רשאית להמליץ בלבד, ולא להחליט בענייני הנהלה.
2. **סמכות ועד הארגון ובעלי תפקידים:**
	1. הועד יפעל להגשמת מטרות הארגון ולביצוע החלטות מוסדותיה.
	2. הועד ייצג את הארגון לכל דבר וענין.
	3. יו"ר הארגון הוא בא-כוחו הרשמי ומייצג הארגון הן כלפי חוץ והן כלפי פנים. כל עוד לא נקבע במפורש אחרת על ידי הועד, פועל יו"ר הארגון בסמכות הועד.
	4. יו"ר הארגון ינהל את ישיבות ועד הארגון.
	5. המניין החוקי הדרוש לניהול ישיבת ועד הארגון יהיה נוכחות שישה חברי ועד לפחות.
	6. יו"ר הארגון יהיה מוסמך לבצע כל פעולה בשם הארגון ומטעמה כלפי עובדי ו/או ספקי הארגון, ככל שיידרש לשם הבטחת פעילותה התקינה של הארגון במסגרת החלטותיה ומטרותיה, ואולם יו"ר הארגון לא יגיע להסכמות מהותיות עם גורמים מחוץ לארגון מבלי לקבל תחילה את אישור ועד הארגון**.**
	7. הועד יבחר בישיבתו הראשונה לאחר בחירתו מבין חברי הועד את יו"ר הארגון, מזכיר הארגון וגזבר הארגון. מזכיר הארגון ישמש כמ"מ יו"ר הארגון בהיעדרו.
	8. ועד הארגון יוכל להעביר את יו"ר הארגון מתפקידו בהחלטה של רוב חברי הועד.
	9. בכל מקרה בו ועד הארגון העביר את יו"ר הארגון מכהונתו כאמור בסעיף 18.8 לעיל, יחדל הועד כולו מלכהן, ובמקרה כאמור תכונס האסיפה הכללית בתוך 21 ימים לכל היותר, וזו תבחר ועד חדש בדרך הקבועה בתקנון זה. כל עוד לא נבחר ועד חדש יהיה הועד הקיים מוסמך להמשיך לפעול בראשות היו"ר הקיים.
	10. הועד יהיה מוסמך בכל עת, ברוב קולות חברי הועד, ולאחר קבלת אישור האסיפה הכללית, להעביר מתפקידם את הגזבר ו/או את מזכיר הועד שנבחרו, ולבחור באחרים במקומם.
	11. גזבר הארגון יהיה אחראי על קופת הארגון. שום פעולה שיש בה כדי לחייב את הארגון בהוצאה כספית לא תתבצע ללא אישור גזבר הארגון, ואולם גזבר הארגון לא יוכל לסרב לאשר הוצאה כספית בגין פעולה ו/או הוצאה עליה החליטו ועד הארגון ו/או האסיפה הכללית.
	12. זכויות החתימה בשם הארגון תהיינה נתונות בידי שני חברי ועד שנבחרו ע"י הועד.
	13. ועד הארגון יחליט על מדיניות ההשקעה של כספי הארגון, והוא יוכל להסמיך את יו"ר הארגון, יחד עם גזבר האירגון, לפעול במסגרת מדינית זו. מדיניות ההשקעה של הארגון תיבחן ע"י ועדת הביקורת, ותובא לידיעת האסיפה הכללית באסיפה השנתית.
	14. סדרי עבודת הועד, מועד ישיבותיו, ההזמנה להן ודרך ניהולן ייקבעו ע"י הועד.
	15. יו"ר הארגון יהיה מוסמך לכנס את הועד בכל עת.
	16. הועד יתכנס לפחות פעמיים בשנה, ואם נתבקש לכך לפחות על ידי שליש מחברי הועד, יתכנס לישיבה מיוחדת, ובלבד כי לדרישת הכינוס תצורף רשימת הנושאים בהם יתבקש הועד לדון, והוא ידון רק בנושאים אלה.
3. **החלטות**
	1. החלטות ועד הארגון תתקבלנה ברוב קולות המצביעים אשר תתבצע בהרמת יד, אלא אם רוב חברי הועד הנוכחיים בישיבה החליטו לבצע הצבעה חשאית. היו הקולות שקולים, יכריע קולו של יו"ר הארגון.
	2. במקרה הצורך, ועל-פי שיקול דעת ועד הארגון, יכולות להתקבל מעת לעת החלטות ועד הארגון גם ע"י שימוש בדואר האלקטרוני, ובלבד שלא יהיה בהחלטות שיתקבלו כך כדי לייתר קיומן וכינוסן של אסיפות ועד בהתאם לתקנון זה, וכן שהחלטות בדואר האלקטרוני יהיו אף הן כפופות להוראות תקנון זה, לרבות בעניין מניין חוקי, זימון והודעה מראש וכתיבת פרוטוקול, וכי כל הליך הדיון וקבלת ההחלטות יהיה גלוי לכל המשתתפים.
	3. ההצבעה בועד הארגון הינה אישית. לא תתקבל הצבעה על פי ובאמצעות יפוי כח.
4. **פרוטוקול**
	1. הועד ינהל פרוטוקול מכל ישיבותיו.
	2. הפרוטוקול יאושר בישיבת הועד העוקבת לאחר הישיבה נשוא הפרוטוקול, או באמצעות הדואר האלקטרוני.
	3. הפרוטוקול ייחתם בחתימה אינטרנטית על ידי יו"ר ומזכיר האירגון, וישלח באמצעות הדואר האלקטרוני, לאחר אישורו, לחברי האירגון.
5. **כללי:**
	1. רשאי חבר ועד האירגון להתפטר בכל עת מכהונתו על ידי הודעה בכתב לועד.
	2. התפנה מקומו של חבר ועד האירגון, ופחת מספר החברים בועד מתשעה – יבחר חבר ועד מחליף תוך 45 יום, תוך שמירת ההרכב הקבוע בסעיפים 17.1 ו-18.7, מחליף זה יהווה מחליף זמני עד לאישרורו ע"י האסיפה הכללית השנתית, תוך שמירת ההרכב הקבוע בסעיפים 17.1 ו-18.7 לעיל.
	3. חבר ועד יוצא יוכל להיבחר לועד חדש.
	4. כל חבר ועד רשאי לעיין בכל עת בספרי החשבונות של הארגון ובכל מסמך וכל מידע המצוי במשרדי הארגון והדרושים לו לדעתו למילוי תפקידיו.
	5. הועד יחליט מפעם לפעם על גובה דמי החבר שישולמו לארגון על ידי חברי הארגון, על דמי העמית שישולמו לארגון על יד עמיתי הארגון, ועל תשלומים חד פעמיים למטרות מסויימות, שיוטלו על חברי/עמיתי הארגון. הועד יביא החלטתו בעניין דמי החבר ותשלומים חד פעמיים לאישור האסיפה הכללית.
	6. על הועד להביא בפני כל אסיפה כללית שנתית מאזן ודין וחשבון של הכנסות הארגון והוצאותיה (דו"ח כספי). הדו"ח הכספי יוגש לועדת הביקורת לא פחות משבועיים לפני יום האסיפה.
6. **העברה מתפקיד:**
	1. האסיפה הכללית רשאית להעביר חבר ועד מתפקידו ע"פ בקשת יו"ר האירגון, אם חבר הועד פעל שלא בהתאם לתקנון הארגון ו/או פעל בניגוד למדיניות הארגון ו/או חבר זה אינו ממלא את התפקיד המוטל עליו כנדרש.
	2. הוצאת חבר מועד האירגון לא תיעשה אלא לאחר שיו"ר האירגון היתרה בחבר הועד ונתן לו זמן סביר לתיקון המעוות, ולאחר שתינתן לחבר הועד הזדמנות נאותה להשמיע את טענותיו בפני האסיפה הכללית, או בפני חברי הועד במסגרת אסיפת ועד
7. **ועדת ביקורת:**
	1. האסיפה הכללית תבחר מבין חברי האירגון ועדת ביקורת בה יכהנו שלושה חברים.
	2. חברי ועדת הביקורת יבחרו מתוכם יו"ר הועדה.
	3. תפקידי ועדת הביקורת יהיו כדלקמן:
		1. לבדוק את תקינות פעולות הארגון ומוסדותיו, לרבות התאמת פעולות הארגון למטרותיו.
		2. לבדוק את השגת יעדי הארגון ביעילות ובחיסכון.
		3. לעקוב אחר ביצוע החלטות האסיפה הכללית והועד.
		4. להציע לועד דרכים לתיקון ליקויים בניהול הארגון.
		5. לבדוק את ענייניו הכספיים של הארגון, לרבות את פנקסי החשבונות שלו, מטרותיו ואת תשלומי השכר בו.
		6. לבדוק כל נושא אחר הקשור לפעילותו של הארגון.
		7. להביא לפני הועד והאסיפה הכללית את מסקנותיו לאור בדיקה כאמור בסעיף זה.
	4. ועדת הביקורת תכהן מיום היבחרה באסיפה הכללית עד שתיבחר ועדה חדשה באסיפה כללית אחרת. בחירות לועדת הביקורת יתקיימו לפחות אחת לשנתיים.
	5. חבר ועדה יוצאת יוכל להיבחר לועדה החדשה.
	6. חבר ועדת ביקורת אינו יכול לכהן כחבר ועד הארגון.
	7. כל חבר בועדת הביקורת רשאי לעייין בכל עת בפנקסי החשבונות של הארגון ובמסמכים המתייחסים אל הרשום בהם ולקבל מכל חבר הועד ומכל עובד הארגון כל מסמך שברשותם וכל מידע הדרושים לדעתו למילוי תפקידיו.
	8. חבר הועדה רשאי להתפטר בכל עת מכהונתו על ידי הודעה בכתב ליו"ר הועדה.
	9. התפטר חבר ועדת ביקורת או הפסיק את חברותו בועדה מכל סיבה אחרת, יתמנה לועדת הביקורת תחתיו הבא בתור לפי תוצאות הבחירות לועדת הביקורת, ואם לא קיים חבר ארגון כאמור, יבחר הועד חבר אחר תחתיו בתוך 45 יום. מחליף זה יהווה מחליף זמני עד לאישרורו ע"י האסיפה הכללית השנתית .
	10. בלי לגרוע מיתר הוראות תקנון זה בנוגע לחברות בארגון, חבר ועדת הביקורת יחדל לכהן אם הוכרז פסול דין או פושט רגל.
8. **אחריות ופירוק:**
	1. חברי הארגון אינם נושאים באחריות אישית כלשהי להתחייבויות הארגון אלא אם כן קיבלו על עצמם אחריות כזו בכתב.
	2. כנגד התחייבויות הארגון ניתן לשעבד את רכוש הארגון בלבד.
9. **השימוש ברכוש הארגון ובהכנסותיו**

הכנסות ורכוש הארגון ישמשו אך ורק לקידום מטרותיו. שום חלק מהם לא ישולם ולא יועבר, במישרין או בעקיפין, בין בצורת רווחים ובין באופן אחר כלשהו, לחברי הארגון.

1. **נכסים לאחר פירוק**

פורק הארגון לאחר שנפרעו חובותיו במלואן ונשארו נכסים, לא יחולקו נכסים אלה בין חברי הארגון, אלא יינתנו או יעברו לארגון או עמותות, קרן, קרנות, גוף, גופים, מוסד או מוסדות שמטרותיו או מטרותיהם דומות למטרות הארגון או שהינם מטרות חינוך או השכלה, והאוסרים על חלוקת נכסיהם והכנסותיהם בין חבריהם, הכל כפי שייקבע בהחלטה שתתקבל באסיפה הכללית בה נתקבלה ההחלטה על פירוק הארגון.